Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 295/10)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Traisental“

Viitenumber: PDO-AT-A0210-AM01

Teate kuupäev: 21.2.2020

KINNITATUD MUUDATUSE KIRJELDUS JA PÕHJUSED

Kirjeldus ja põhjused

Viinamarjaistanduse registri ühtseks haldus- ja kontrollisüsteemiks muutmise tõttu on vaja kohandada hektarite maksimumarvu.

KOONDDOKUMENT

1. Toote nimetus

Traisental

2. Geograafilise tähise tüüp

KPN – kaitstud päritolunimetus

3. Viinamarjasaaduse kategooria

1. Vein

4. Veini(de) kirjeldus

Päritolunime „Traisental“ võib kasutada üksnes sortide ’Grüner Veltliner’ või ’Riesling’ puhul. Veinidel on valdavalt puuviljased ja mineraalsed organoleptilised omadused. Muud organoleptilised omadused on esitatud tootespetsifikaadis.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

a) Peamised veinivalmistustavad

Veinivalmistamise puhul kehtestatud piirangud

Päritolunimetusega veini „Traisental“ puhul on lubatud kõik määrustes (EL) 2019/934 ja (EL) 2019/935 kaitstud päritolunimetusega veini puhul sätestatud veinivalmistustavad, välja arvatud töötlemine kaaliumsorbaadi ja dimetüüldikarbonaadiga. Veinide hapetustamine on võimalik vastavalt määrustes (EL) 2019/934 ja (EL) 2019/935 sätestatud nõuetele. Võimaliku hapestamise üle otsustab põllumajandus-, piirkondade ja turismiminister vastavalt sellele, millised olid kasvuperioodil valitsenud ilmastikutingimused. Võimaliku hapestamise tingimused põhinevad määruste (EL) 2019/934 ja (EL) 2019/935 nõuetel.

Konkreetsed veinivalmistustavad (sealhulgas rikastamine) tulenevad valitud traditsioonilisest tootmismeetodist ja on esitatud tootespetsifikaadis.

b) Maksimaalne saagikus

10 000 kilogrammi viinamarju hektari kohta.

6. Määratletud geograafiline piirkond

Päritolunimetusega „Traisental“ on hõlmatud St. Pölteni linna territoorium, haldusüksus Pölten ja omavalitsusüksus Sitzenberg-Reidling Alam-Austrias.

7. Peamised veiniviinamarjasordid

’White Riesling’ – ’Rheinriesling’

’Grüner Veltliner’ – ’Weißgipfler’

’Weißer Riesling’ – ’Riesling’

8. Seos(t)e kirjeldus

Graniidi- ja gneisipinnasega Böömi massiiv moodustab Traisentali aluspõhja. Pannoonia tasandiku mõju ja kontinentaalne kliima on ilmastikku määravad tegurid. Viinamarjakasvatuspiirkonna põhjaosas avaldab Doonau jõgi soojust reguleerivat mõju.

Seepärast on Traisentali viinamarjakasvatuspiirkonna tootmisstruktuurile iseloomulikud ühe pere viinamarjakasvatajad, kes töötlevad üksnes enda kasvatatud viinamarju ning müük toimub sageli otse põllumajandusettevõttes. Peaaegu kolmandiku traditsioonilisest saagist ostab ära piirkondlik viinamarjakasvatajate ühistu. Turismi kõrge taseme ja veinitööstuse vahel on tugev seos. Veinil on järgmised iseloomulikud omadused:

„Grüner Veltliner“: puuviljane, peen vürtsikus

„Riesling“: aromaatne, elegantne, mineraalne

Reserva veine iseloomustab nüansirohkus ja sordile tunnuslik aroom. Mõnikord on kõnealustel veinidel ka kergeid hallitusseenest Botrytis ja ka puidust tingitud varjundeid. Tänu kuivale graniit- ja gneisipinnasele on võimalik toota veine, mis on iseloomuliku profiili, jõulise täidluse ja peene mineraalsusega. Tänu mineraalsusele suureneb veinide happesuse struktuur ja pikaealisus. Pannoonia tasandiku sooja kliima ja Alpi eelmäestiku külma õhu mõju tõttu on sealses piirkonnas päevad soojad ja ööd jahedad, mistõttu saab kujuneda veinide peen vürtsikas maitse.

Peamiselt ühe pere liikmetest koosnevas tootjaettevõttes ühelt põlvelt teisele edasi antavate veinivalmistamise traditsioonidega saab veelgi enam täiustada Traisentali veinide eristatavat iseloomu.

9. Olulised lisatingimused (pakendamine, märgistamine, muud nõuded)

Õigusraamistik:

riigisisesed õigusaktid.

Lisatingimuse liik:

määratletud geograafilises piirkonnas tootmisega seonduv erand

Tingimuse kirjeldus:

Vastavalt Austria veiniseadusele võib päritolunimetusega „Traisental“ veini ringlusse lasta üksnes riikliku kontrollinumbriga. Riikliku kontrollinumbri saamiseks peab iga ringlusse lastav päritolunimetusega vein „Traisental“ läbima analüütilise ja organoleptilise kontrolli (süstemaatiline kontroll) (vt tootespetsifikaat).

Organoleptilise hindamise käigus kontrollib veine ametlik degusteerimiskomisjon. Kõnealune komisjon koosneb kuuest degusteerijast ja degusteerimiskomisjoni esimehest. Degusteerijatele antakse kontrollimiseks anonüümsed proovid. Veiniproovi käsitlev blankett sisaldab ainult hindamiseks vajalikku teavet, näiteks traditsioonilise kvaliteediklassi, sordi ja aastakäigu üksikasju. Degusteerijad otsustavad oma kogemuste ja ette antud võrdlusveinide alusel, kas neile esitatud veinid on sordile ’Traisental’ iseloomulikud ja kas need võib ringlusse lasta (st need on puudusteta).

Link tootespetsifikaadile

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) ELT L 9, 11.1.2019, lk 2.